Etter at Hamilton forlot McLaren etter 2012-sesongen ble Button lagkamerat med Sergio Perez i 2013, Kevin Magnussen i 2014 og Fernando Alonso fra og med 2015-sesongen. Button endte til slutt opp med 8 seire for McLaren i løpet av sine sju år som fører for teamet, hvorav den siste seieren kom i Brasil i 2012. Den 3. september annonserte Button at han ville fratre fra sin plass som fører for McLaren etter 2016-sesongen. Han signerte en to-årig ambassadørkontrakt med teamet, sammen med en klausul som åpnet for en retur som fører i 2018. Han gjorde imidlertid et comeback i Formel 1 under Monacos Grand Prix 2017, hvor han for anledningen erstattet Alonso, som i stedet deltok i Indianapolis 500 samme helg. Button måtte bryte løpet etter at han kolliderte med Sauber-fører Pascal Wehrlein.